UREDBA KOMISIJE (EU) 2021/2142

оd 3. prosinca 2021.

o izmjeni Uredbe (EZ) br. 1881/2006 u pogledu najvećih dopuštenih količina alkaloida opijuma u određenoj hrani

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu Vijeća (EEZ) br. 315/93 od 8. veljače 1993. o utvrđivanju postupaka Zajednice za kontrolu kontaminanata u hrani (1), a posebno njezin članak 2. stavak 3.,

budući da:

(1) Uredbom Komisije (EZ) br. 1881/2006 (2) utvrđene su najveće dopuštene količine određenih kontaminanata, uključujući alkaloide opijuma, u hrani.

(2) Sjemenke maka dobivaju se iz opijumskog maka (Papaver somniferum L.). Biljka opijumskog maka sadržava alkaloide opijuma kao što su morfij i kodein. Sjemenke maka ne sadržavaju alkaloide opijuma ili ih sadržavaju u vrlo malim količinama, ali se mogu kontaminirati alkaloidima kao posljedica štete od insekata ili vanjskom kontaminacijom sjemenki tijekom žetve kada čestice prašine od slame (uključujući stijenku kapsule) prianjaju na sjemenke.

(3) Europska agencija za sigurnost hrane („Agencija”) 2018. donijela je ažurirano znanstveno mišljenje o alkaloidima opijuma u sjemenkama maka (3). Agencija je potvrdila akutnu referentnu dozu (ARfD) od 10 μg morfija/kg tjelesne mase i zaključila da bi u uzorcima sjemenki maka trebalo uzeti u obzir koncentraciju kodeina pretvaranjem kodeina u ekvivalent morfija, primjenom faktora 0,2. Stoga se referentnom dozom ARfD smatra skupina ARfD za morfij i kodein, izražena u ekvivalentima morfija. Procjene izloženosti upućuju na to da će skupina ARfD vjerojatno biti premašena, prije svega ako se konzumiraju veće količine ili hrana koja sadržava neprerađene sjemenke maka.

(4) Stoga bi trebalo utvrditi najveće dopuštene količine morfija i kodeina, izražene u ekvivalentima morfija, u sjemenkama maka koje se stavljaju na tržište za krajnjeg potrošača i za pekarske proizvode koji sadržavaju sjemenke maka ili od njih dobivene proizvode. Te bi razine trebalo utvrditi uzimajući u obzir da se sadržaj alkaloida u sirovim sjemenkama maka preradom hrane može smanjiti za 25–100 % u konačnom proizvodu. Budući da je potrebno da proizvođač pekarskih proizvoda raspolaže detaljnim informacijama o sjemenkama maka koje upotrebljava kao sastojak u pekarskim proizvodima, uključujući sadržaj ekvivalenta morfija, dobavljač sjemenki maka trebao bi mu dostaviti te informacije.

(5) Uredbu (EZ) br. 1881/2006 trebalo bi stoga na odgovarajući način izmijeniti.

(6) Kako bi se gospodarskim subjektima omogućilo da se pripreme za nova pravila koja se uvode ovom Uredbom, primjereno je predvidjeti razuman rok do početka primjene najvećih dopuštenih količina. Također je primjereno predvidjeti prijelazno razdoblje za hranu koja je zakonito stavljena na tržište prije datuma početka primjene ove Uredbe.

(7) Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilog Uredbi (EZ) br. 1881/2006 mijenja se u skladu s Prilogom ovoj Uredbi.

Članak 2. Hrana navedena u Prilogu koja je zakonito stavljena na tržište prije 1. srpnja 2022. može ostati na tržištu do isteka najkraćeg roka trajanja ili roka uporabe.

Članak 3. Ova Uredba stupa na snagu dvadesetog dana od dana objave u Službenom listu Europske unije. Primjenjuje se od 1. srpnja 2022.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 3. prosinca 2021. Za Komisiju Predsjednica Ursula VON DER LEYEN

(1) SL L 37, 13.2.1993., str. 1.

(2) Uredba Komisije (EZ) br. 1881/2006 od 19. prosinca 2006. o utvrđivanju najvećih dopuštenih količina određenih kontaminanata u hrani (SL L 364, 20.12.2006., str. 5.).

(3) Update of the Scientific Opinion on opium alkaloids in poppy seeds (Ažurirano znanstveno mišljenje o alkaloidima opijuma u sjemenkama maka). EFSA Journal 2018.;16(5):5243, 119 str. https://doi.org/10.2903/j.efsa.2018.5243